Fedor, Martin, poslanec NR SR (2015-03-20):
Ďakujem. Vážené kolegyne, kolegovia, dovoľte, aby som v stručnosti predstavil zámer predkladanej novely zákona o obecnom zriadení. Hlavným cieľom tejto novely je posilniť právo verejnosti na informácie uzákonením jej prístupu na rokovania mestských a obecných komisií. Áno, rokovania obecných zastupiteľstiev sú už dnes podľa zákona verejné. Podľa zákona si obecné zastupiteľstvo môže zriaďovať svoje poradné orgány, teda komisie. Z logiky veci vyplýva, že keď si obecné zastupiteľstvo, ktoré je verejné, zriadi nejakú komisiu, tak aj rokovanie tejto komisie by malo byť verejné. V podstate komisia prerokováva veci, ktoré neskôr idú na rokovanie obecného zastupiteľstva. Keďže však sú aj primátori, ale aj poslanci, ktorí túto základnú logiku ako keby nevideli, alebo nechcú vidieť, je potrebné to napísať čierne na bielom, aby nikto už v budúcnosti nemohol blokovať a rôznymi obštrukciami torpédovať účasť verejnosti na rokovaniach komisií. Predložený návrh zákona tiež reaguje na trend otvárania sa samospráv verejnosti. V súčasnosti má verejnosť stále relatívne obmedzený priestor na informácie o živote samosprávy, nakoľko značná časť agendy je obvykle prejednávaná práve v komisiách. Aj napriek evidentnej spoločenskej objednávke na zabezpečení informovanosti verejnosti, napríklad o posudzovaní stavebných objektov, procese prideľovania mestských bytov a tak ďalej, nie sú zastupiteľstvá schopné alebo ochotné primerane reagovať a v súlade s ich výlučnou právomocou zakotviť, teda chceme verejnosť, účasť verejnosti na rokovaní príslušných komisií. Návrh novely zákona posilňuje právo verejnosti na informácie tým, že bude mať zo zákona nárok na prístup na rokovania komisií. Zároveň však návrh zákona potvrdzuje doterajšiu rovnováhu medzi potrebou zabezpečenia ochrany informácií chránených osobitnými predpismi a právom verejnosti na informácie. Návrh zákona tým obmedzuje priestor pre uplatňovanie svojvôle vo vzťahu k prístupu verejnosti na informácie. Navrhované znenie teda zakotvuje, že rokovania komisií sú verejné. Ochrana informácií chránených podľa osobitných predpisov ako pri rokovaniach zastupiteľstva ostáva zachovaná aj pri rokovaniach komisií. Potreba ochrany informácií chrániť ich podľa osobitných predpisov nemôže byť dôvodom na vylúčenie verejnosti v prípade, ak je predmetom rokovania napríklad použitie verejných prostriedkov na platy, odmeny, iné náležitosti spojené s výkonom funkcie orgánov obce, členov orgánov obce, zamestnancov obce alebo osôb, ktoré vykonávajú za odplatu činnosť pre obec, alebo nakladanie s majetkom vo vlastníctve obce, najmä prevod vlastníctva k majetku vo vlastníctve obce, nadobudnutie majetku do vlastníctva obce alebo prenechanie majetku obce do užívania iným osobám. V uvedených prípadoch je nutné voliť iné prostriedky zabezpečenia ochrany informácií chránených podľa osobitných predpisov. Tento návrh malej novely podporujú aj viacerí starostovia a primátori, spomeniem napríklad primátorku Zvolena, primátorku Lučenca, primátora Trenčianskych Teplíc alebo primátora Trnavy. A tento návrh teda podporuje právo občanov na informácie a tiež zužuje priestor na svojvôľu niektorých komunálnych politikov voči verejnosti. Myslím, že je v záujme všetkých občanov Slovenska, aby bol prijatý a preto si aj dovoľujem požiadať o jeho podporu, pretože kabinetné rozhodovanie o verejnom majetku sa v slovenských mestách opakuje pričasto. Som tiež presvedčený, že túto novelu zákona, takáto novela zákona poskytne, poskytuje občanom zákonnú záruku verejnej prístupnosti rokovaní komunálnych komisií. Pani predsedajúca, ja som skončil.